**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τους κανονισμούς «Οι περί Ασφάλειας και Υγείας στην Εργασία (Καρκινογόνοι Παράγοντες, Μεταλλαξιογόνοι Παράγοντες ή Τοξικές για την Αναπαραγωγή Ουσίες) (Τροποποιητικοί) Κανονισμοί του 2023» και «Οι περί Ελέγχου της Ατμόσφαιρας και Επικινδύνων Ουσιών στα Εργοστάσια (Τροποποιητικοί) Κανονισμοί του 2023»**

**Παρόντες:**

Αντρέας Καυκαλιάς, πρόεδρος Σωτήρης Ιωάννου

Χρίστος Χριστόφιας Ανδρέας Αποστόλου

Ονούφριος Κουλλά Μαρίνος Μουσιούττας

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 9 και 23 Μαΐου και στις 20 Ιουνίου 2023.

Στο πλαίσιο της συζήτησης των προτεινόμενων κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων και του Τμήματος Επιθεώρησης Εργασίας του ίδιου υπουργείου, της Νομικής Υπηρεσίας της Δημοκρατίας, των συνδικαλιστικών οργανώσεων της Παγκύπριας Εργατικής Ομοσπονδίας (ΠΕΟ), της Παγκύπριας Ομοσπονδίας Ανεξαρτήτων Συνδικαλιστικών Οργανώσεων (ΠΟΑΣΟ) και της Παγκύπριας Συντεχνίας «Ισότητα», καθώς και της εργοδοτικής οργάνωσης του Κυπριακού Εμπορικού και Βιομηχανικού Επιμελητηρίου (ΚΕΒΕ).

Το Επιστημονικό Τεχνικό Επιμελητήριο Κύπρου (ΕΤΕΚ), οι συνδικαλιστικές οργανώσεις της Συνομοσπονδίας Εργαζομένων Κύπρου (ΣΕΚ), της Δημοκρατικής Εργατικής Ομοσπονδίας Κύπρου (ΔΕΟΚ), της Παγκύπριας Συντεχνίας Δημοσίων Υπαλλήλων (ΠΑΣΥΔΥ) και της Ανεξάρτητης Συντεχνίας Δημοσίων Υπαλλήλων Κύπρου (ΑΣΔΥΚ), οι εργοδοτικές οργανώσεις της Ομοσπονδίας Εργοδοτών και Βιομηχάνων (ΟΕΒ), της Γενικής Συνομοσπονδίας Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ), καθώς και του Συνδέσμου Ασφάλειας και Υγείας Κύπρου, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής. Σημειώνεται ωστόσο ότι ο Σύνδεσμος Ασφάλειας και Υγείας Κύπρου, η ΠΑΣΥΔΥ και η ΟΕΒ απέστειλαν στην επιτροπή γραπτά υπομνήματα με τα οποία εξέφρασαν τη συμφωνία τους με τους σκοπούς και τις επιδιώξεις των υπό συζήτηση κανονισμών.

Σημειώνεται περαιτέρω ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Γιώργος Κουκουμάς, Φωτεινή Τσιρίδου, Δημήτρης Δημητρίου, Πανίκος Λεωνίδου και Χρίστος Σενέκης.

Σκοπός τόσο των πρώτων όσο και των δεύτερων προτεινόμενων κανονισμών είναι η εναρμόνιση του εθνικού δικαίου με την πράξη της Ευρωπαϊκής Ένωσης με τίτλο «Οδηγία (ΕΕ) 2022/431 του Ευρωπαϊκού Κοινοβουλίου και του Συμβουλίου της 9ης Μαρτίου 2022 για την τροποποίηση της οδηγίας 2004/37/ΕΚ σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία».

Ειδικότερα, με τους πρώτους υπό συζήτηση κανονισμούς, οι οποίοι εκδίδονται με βάση το άρθρο 38 του περί Ασφάλειας και Υγείας στην Εργασία Νόμου, σκοπείται η τροποποίηση των περί Ασφάλειας και Υγείας στην Εργασία (Καρκινογόνοι Παράγοντες, Μεταλλαξιογόνοι Παράγοντες ή Τοξικές για την Αναπαραγωγή Ουσίες) Κανονισμών, ώστε να διευρυνθεί το πεδίο εφαρμογής τους και να υπαχθούν σε αυτό και οι τοξικές για την αναπαραγωγή ουσίες, καθώς και να αντικατασταθεί ο υφιστάμενος πίνακας οριακών τιμών επαγγελματικής έκθεσης σε ουσίες και παράγοντες από νέο επικαιροποιημένο πίνακα.

Περαιτέρω, με τους δεύτερους υπό συζήτηση κανονισμούς, οι οποίοι εκδίδονται με βάση τα άρθρα 23 και 66 του περί Εργοστασίων Νόμου, σκοπείται η τροποποίηση των περί Ελέγχου της Ατμόσφαιρας και Επικινδύνων Ουσιών στα Εργοστάσια Κανονισμών, ώστε να αφαιρεθούν από τον πίνακα οριακών τιμών επαγγελματικής έκθεσης των ουσιών και παραγόντων που εμπίπτουν στο πεδίο εφαρμογής των εν λόγω κανονισμών οι οριακές τιμές των χημικών ουσιών που στο εξής θα καθορίζονται από τις πρόνοιες των περί Ασφάλειας και Υγείας στην Εργασία (Καρκινογόνοι Παράγοντες, Μεταλλαξιογόνοι Παράγοντες ή Τοξικές για την Αναπαραγωγή Ουσίες) Κανονισμών.

Σημειώνεται ότι ως προθεσμία μεταφοράς των διατάξεων της Οδηγίας (ΕΕ) 2022/431 στο εθνικό δίκαιο καθορίστηκε η 5η Απριλίου 2024.

Στο πλαίσιο της συζήτησης των δύο προτεινόμενων κανονισμών η εκπρόσωπος του Τμήματος Επιθεώρησης Εργασίας του Υπουργείου Εργασίας και Κοινωνικών Ασφαλίσεων υποστήριξε ότι οι προτεινόμενες ρυθμίσεις είναι αναγκαίες, καθώς, πέραν του ότι απορρέουν από τις διατάξεις της Οδηγίας τις οποίες η Δημοκρατία υποχρεούται να μεταφέρει στο εθνικό της δίκαιο, ενισχύουν το υφιστάμενο νομοθετικό πλαίσιο που διέπει την ασφάλεια και υγεία των εργαζομένων στους χώρους εργασίας τους. Συναφώς, η ίδια επισήμανε ότι ο πίνακας οριακών τιμών επαγγελματικής έκθεσης σε επικίνδυνες για την υγεία ουσίες, καθώς και τα μέτρα που λαμβάνονται για την προστασία των εργαζομένων επικαιροποιούνται ανά τακτά χρονικά διαστήματα με σχετικές Οδηγίες της Ευρωπαϊκής Ένωσης οι οποίες εκδίδονται στη βάση σχετικών μελετών και ερευνών που διεξάγονται σε ευρωπαϊκό επίπεδο, με στόχο την περαιτέρω ενίσχυση της ασφάλειας και υγείας των εργαζομένων. Περαιτέρω, η ίδια υποστήριξε ότι το κόστος από την εφαρμογή των προτεινόμενων ρυθμίσεων δεν αναμένεται να είναι υψηλό για τους εργοδότες, καθώς τα μέτρα που προτείνονται ως επί το πλείστον λαμβάνονται ήδη από τους εργοδότες στη βάση των υποχρεώσεών τους που απορρέουν από το υφιστάμενο νομοθετικό πλαίσιο.

Οι εκπρόσωποι της ΠΕΟ, της ΠΟΑΣΟ και της Παγκύπριας Συντεχνίας «Ισότητα» συμφώνησαν με τους σκοπούς και τις επιδιώξεις των δύο προτεινόμενων κανονισμών.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών των προτεινόμενων κανονισμών κατά τη συζήτησή τους ενώπιον της ολομέλειας του σώματος.

27 Ιουνίου 2023

Αρ. Φακ.: 23.03.060.020-2023

23.03.060.021-2023

ΧΚ/ΧΧΡ/ΓΜ